KOMISIJOS REGLAMENTAS (EB) Nr. 1980/2006
2006 m. gruodžio 20 d.
nustatantis pereinamojo laikotarpio priemones, iš dalies pakeičiančias Reglamentą (EB) Nr. 2076/2002 ir Sprendimus 2001/245/EB, 2002/928/EB bei 2006/797/EB, dėl tolesnio tam tikrų veikliųjų medžiagų, neįtrauktų į Direktyvos 91/414/EEB I priedą, naudojimo atsižvelgiant į Bulgarijos stojimą į Europos Sąjungą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
Komisijos reglamente (EB) Nr. 2076/2002 (1) ir Komisijos sprendimuose 2001/245/EB (2), 2002/928/EB (3) bei 2006/797/EB (4) išdėstytos nuostatos dėl tam tikrų veikliųjų medžiagų neįtraukimo į Direktyvos 91/414/EEB I priedą ir valstybių narių vykdomo augalų apsaugos produktų, kurių sudėtyje yra šių veikliųjų medžiagų, registracijos panaikinimo. Šiuose aktuose nustatytos nukrypti leidžiančios nuostatos, kuriomis suteikiama galimybė kai kurias iš šių medžiagų toliau naudoti ribotą laikotarpį, kol yra kuriamos pakaitinės medžiagos.
(2)
Bulgarija pateikė prašymą dėl pereinamojo laikotarpio priemonių taikymo tam tikroms veikliosioms medžiagoms, siekdama užtikrinti, kad gamyba galėtų būti palaipsniui nutraukiama arba kad būtų galima pateikti Direktyvos 91/414/EEB reikalavimus atitinkančius dokumentus.
(3)
Iš pateiktos informacijos, kurią Komisija įvertino kartu su valstybių narių ekspertais, paaiškėjo, kad reikia toliau naudoti svarstomąsias medžiagas. Todėl galima pagrįstai, taikant griežtas sąlygas, kuriomis siekiama iki minimumo sumažinti bet kokį galimą pavojų, nustatyti ilgesnį laikotarpį galiojančiai registracijai svarbiausiems naudojimo atvejams, kuriems nėra pakaitinių medžiagų, panaikinti.
(4)
Todėl Reglamentą (EB) Nr. 2076/2002 ir Sprendimus 2001/245/EB, 2002/928/EB bei 2006/797/EB reikėtų atitinkamai iš dalies pakeisti.
(5)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2076/2002 iš dalies keičiamas taip:
1)
2 straipsnis papildomas tokia 4 dalimi:
„4. Nukrypstant nuo 3 dalies dėl augalų apsaugos produktų, kurių sudėtyje yra II priedo A skiltyje išvardytų medžiagų, registracijos Bulgarija C skiltyje išvardytais naudojimo atvejais gali palikti galioti augalų apsaugos produktų, kurių sudėtyje yra šių medžiagų, registraciją iki 2009 m. birželio 30 d., jeigu:
a)
toliau naudoti šiuos produktus galima tik tuomet, kai jie nekelia žalingo poveikio žmonių ar gyvūnų sveikatai ir nedaro nepageidaujamo poveikio aplinkai;
b)
tokie rinkoje liekantys augalų apsaugos produktai yra perženklinami tam, kad atitiktų riboto naudojimo sąlygas;
c)
yra taikomos visos tinkamos priemonės, skirtos sumažinti bet kokį galimą pavojų;
d)
šiems naudojimo atvejams yra aktyviai ieškoma pakaitinių medžiagų.
Bulgarija iki kiekvienų metų gruodžio 31 d. praneša Komisijai apie priemones, kurių ji imasi taikydama šios dalies nuostatas, visų pirma apie veiksmus, kurių ji imasi pagal a-d punktus.“
2)
3 straipsnis papildomas šiuo c punktu:
„c)
baigtis ne vėliau kaip 2009 m. gruodžio 31 d. tiems naudojimo atvejams, kuriems registracija turi būti panaikinta iki 2009 m. birželio 30 d.“
3)
II priedas iš dalies pakeičiamas taip:
a)
pavadinimas pakeičiamas taip:
„2 straipsnio 3 ir 4 dalyse nurodytų registracijų sąrašas“;
b)
eilutėje, kurioje nurodytas bensultapas, B skiltyje pridedamas žodis „Bulgarija“, o C skiltyje pridedami žodžiai „Saulėgrąžos, runkeliai, bulvės ir liucerna“;
c)
eilutėje, kurioje nurodytas prometrinas, B skiltyje pridedamas žodis „Bulgarija“, o C skiltyje pridedami žodžiai „Saulėgrąžos, medvilnė ir skėtiniai augalai“;
d)
eilutėje, kurioje nurodytas terbufosas, B skiltyje pridedamas žodis „Bulgarija“, o C skiltyje pridedamas tekstas „Leidžiama naudoti tik profesionalams su tinkama apsaugine įranga. Dirvožemio apdorojimas bulvėms, tabakui, medvilnei ir runkeliams.“
2 straipsnis
Sprendimas 2001/245/EB iš dalies keičiamas taip:
1)
2 straipsnis pakeičiamas taip:
„2 straipsnis
1. Valstybės narės užtikrina, kad:
a)
zinebo turinčių augalų apsaugos produktų registracija būtų panaikinta per šešis mėnesius nuo šio sprendimo priėmimo dienos;
b)
nuo šio sprendimo priėmimo dienos zinebo turinčių augalų apsaugos produktų registracija nebūtų suteikiama arba pratęsiama pagal Direktyvos 91/414/EEB 8 straipsnio 2 dalyje nustatytą nukrypti leidžiančią nuostatą.
2. Nukrypstant nuo 1 dalies dėl zinebo turinčių augalų apsaugos produktų registracijos Bulgarija gali palikti galioti šios medžiagos turinčių augalų apsaugos produktų registraciją naudojimui sodininkystės kultūroms, vynmedžiams, tabakui, obuoliams ir kaulavaisiams, jeigu:
a)
toliau naudoti šiuos produktus galima tik tuomet, kai jie nekelia žalingo poveikio žmonių ar gyvūnų sveikatai ir nedaro nepageidaujamo poveikio aplinkai;
b)
tokie rinkoje liekantys augalų apsaugos produktai yra perženklinami tam, kad atitiktų riboto naudojimo sąlygas;
c)
yra taikomos visos tinkamos priemonės, skirtos sumažinti bet kokį galimą pavojų;
d)
šiems naudojimo atvejams yra aktyviai ieškoma pakaitinių medžiagų.
Bulgarija iki kiekvienų metų gruodžio 31 d. praneša Komisijai apie priemones, kurių ji imasi taikydama šios dalies nuostatas, visų pirma apie veiksmus, kurių ji imasi pagal a-d punktus.“
2)
3 straipsnis papildomas antra dalimi:
„Nukrypstant nuo pirmosios dalies bet koks Bulgarijos pagal Direktyvos 91/414/EEB 4 straipsnio 6 dalį suteikiamas lengvatinis laikotarpis 2 straipsnio 2 dalyje nurodytiems naudojimo atvejams yra kiek įmanoma trumpesnis ir nustoja galioti ne vėliau kaip 2009 m. gruodžio 31 d.“
3 straipsnis
Sprendimas 2002/928/EB iš dalies keičiamas taip:
1)
2 straipsnis papildomas šiuo d punktu:
„d)
dėl augalų apsaugos produktų, kurių sudėtyje yra priedo A skiltyje išvardytų medžiagų, registracijos Bulgarija C skiltyje išvardytais naudojimo atvejais gali palikti galioti augalų apsaugos produktų, kurių sudėtyje yra šių medžiagų, registraciją iki 2009 m. birželio 30 d., jeigu:
i)
toliau naudoti šiuos produktus galima tik tuomet, kai jie nekelia žalingo poveikio žmonių ar gyvūnų sveikatai ir nedaro nepageidaujamo poveikio aplinkai;
ii)
tokie rinkoje liekantys augalų apsaugos produktai yra perženklinami tam, kad atitiktų riboto naudojimo sąlygas;
iii)
yra taikomos visos tinkamos priemonės, skirtos sumažinti bet kokį galimą pavojų;
iv)
šiems naudojimo atvejams yra aktyviai ieškoma pakaitinių medžiagų.
Bulgarija iki kiekvienų metų gruodžio 31 d. praneša Komisijai apie priemones, kurių ji imasi taikydama šios dalies nuostatas, visų pirma apie veiksmus, kurių ji imasi pagal a-d punktus.“
2)
3 straipsnis papildomas šiuo c punktu:
„c)
naudojimo atvejams, kuriems registracija turi būti panaikinta iki 2009 m. birželio 30 d., baigiasi ne vėliau kaip 2009 m. gruodžio 31 d.“
3)
Priede, eilutėje, kurioje nurodytas benomilas, B skiltyje pridedamas žodis „Bulgarija“, o C skiltyje pridedamas tekstas „Leidžiama naudoti tik profesionalams su tinkama apsaugine įranga. Vynuogynai, persikai, pomidorai ir tabakas.“
4 straipsnis
Sprendimas 2006/797/EB iš dalies keičiamas taip:
1)
3 straipsnio 2 dalis pakeičiama taip:
„2. Nukrypstant nuo pirmos dalies ir nuo 2 straipsnio, Bulgarija C skiltyje išvardytais naudojimo atvejais gali palikti galioti augalų apsaugos produktų, kurių sudėtyje yra natrio tetratiokarbonato, registraciją iki 2009 m. birželio 30 d., jeigu:
a)
toliau naudoti šiuos produktus galima tik tuomet, kai jie nekelia žalingo poveikio žmonių ar gyvūnų sveikatai ir nedaro nepageidaujamo poveikio aplinkai;
b)
tokie rinkoje liekantys augalų apsaugos produktai yra perženklinami tam, kad atitiktų riboto naudojimo sąlygas;
c)
yra taikomos visos tinkamos priemonės, skirtos sumažinti bet kokį galimą pavojų;
d)
šiems naudojimo atvejams yra aktyviai ieškoma pakaitinių medžiagų.
3. Atitinkama valstybė narė iki kiekvienų metų gruodžio 31 d. praneša Komisijai apie priemones, kurių ji imasi taikydama 1 ir 2 dalių nuostatas, visų pirma apie veiksmus, kurių ji imasi pagal kiekvienos dalies a-d punktus.“
2)
4 straipsnio trečia pastraipa pakeičiama taip:
„Kai pagal 3 straipsnio 1 dalies nuostatas registracija yra panaikinama ne vėliau kaip iki 2010 m. gegužės 31 d., laikotarpis baigiasi ne vėliau kaip 2010 m. lapkričio 30 d.
Kai pagal 3 straipsnio 3 dalies nuostatas registracija yra panaikinama ne vėliau kaip iki 2009 m. birželio 30 d., laikotarpis baigiasi ne vėliau kaip 2009 m. gruodžio 31 d.“
3)
Sprendimo 2006/797/EB priede priedo pavadinimas pakeičiamas žodžiais „3 straipsnio 1 ir 2 dalyse nurodytų registracijų sąrašas“. Eilutėje, kurioje nurodytas natrio tetratiokarbonatas, B skiltyje pridedamas žodis „Bulgarija“, o C skiltyje pridedami žodžiai „Dirvos dezinfekcija sodininkystėje ir vynuogynuose“.
5 straipsnis
Šis reglamentas įsigalioja Bulgarijos ir Rumunijos stojimo sutarties įsigaliojimo dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 20 d.